এককালের গণবিচ্ছিন্ন কমিউনিস্ট ও গণফোরাম করে আসা আওয়ামী লীগের শিক্ষামন্ত্রী নুরুল ইসলাম নাহিদ বছরের শেষে এসে অফিসারদের সহনীয় ঘুষ খাওয়ার পরামর্শই দেননি, অফিসার ও মন্ত্রীদের চোর বলেছেন। ক্ষমতার মোহ এতটাই বেশি যে, ব্যর্থতার বোঝা ও গ্লানি মাথায় নিয়ে এত বড় বেফাঁস মন্তব্য করেও পদত্যাগ করতে পারেননি। একেকজন অপদার্থ ও ব্যক্তিত্বহীন বিতর্কিত মন্ত্রী-এমপি ও নেতা দলের জনপ্রিয়তা তলানিতে নিয়ে যাচ্ছেন। আর আওয়ামী লীগ স্বপ্ন দেখছে শেখ হাসিনার ব্যক্তি ইমেজ ও তার উন্নয়ন কর্মকাণ্ডের ওপর ভর করে গণরায়ে আবার ক্ষমতায় ফিরবে। রাজনীতি-অর্থনীতি ও সমাজের নানা চালচিত্র একটি ক্যানভাসে যুক্ত করলে মনে হয়, বঙ্গবন্ধুকন্যা শেখ হাসিনা দলের এই বোঝা কীভাবে টানবেন? রাষ্ট্র পরিচালনাই শুধু তার দায়িত্ব নয়, দলের ব্যর্থ ও বিতর্কিতদের পাপের বোঝাও যেন তাকেই টানতে হবে। কারও কারও ভাব দেখলে এমনটাই মনে হয়। আওয়ামী লীগ সাধারণ সম্পাদক ওবায়দুল কাদের তার টিম নিয়ে দিনরাত পরিশ্রম করছেন দলের জন্য। বিতর্কিত নেতা-কর্মীদের আলোর পথে ফিরিয়ে আনতে হামেশাই আকুতি জানাচ্ছেন।